ກຸ່ມ G-20 ຢາກໃຫ້ EU ທຸ່ມເທເງິນ ໃສ່ກອງທຶນສາກົນຕື່ມອີກ
ກຸ່ມ 20 ປະເທດທີ່ນໍາໜ້າ ດ້ານເສດຖະກິດຂອງໂລກ ຢາກໃຫ້ ສະຫະພາບຢູໂຣບ ທຸ່ມເທເງິນຂອງຕົນ ໃສ່ກອງທຶນສາກົນຕື່ມອີກ ກ່ອນພວກຕົນຈະຕອບສະໜອງຕາມ.
ບັນດາລັດຖະມົນຕີການເງິນຈາກ 20 ປະເທດນໍາໜ້າດ້ານເສດຖະກິດຂອງໂລກກ່າວວ່າ ສະຫະພາບຢູໂຣບຈະຕ້ອງທຸ່ມເທເງິນຕື່ມອີກໃສ່ກອງທຶນທີ່ມີວັດຖຸປະສົງເພື່ອຈໍາກັດວິກິດ ການໜີ້ສິນຂອງເຂດຢູໂຣນັ້ນ ກ່ອນທີ່ປະເທດອື່ນໆຈະສະໜອງເງິນຕື່ມອີກໃຫ້ແກ່ກອງ ທຶນສາກົນ ຫລື IMF ເພື່ອສົມທົບກັນນັ້ນ ຫລັງຈາກທໍາການພົບປະກັນເປັນເວລາ 2 ມື້ ທີ່ນະຄອນຫລວງ Mexico City ກຸ່ມ 20 ປະເທດໄດ້ອອກຖະແຫລງການສະບັບນຶ່ງ ເວົ້າວ່າ ເຖິງແມ່ນຮ່ອງຮອຍຕ່າງໆໃນຫວ່າງ ໄວໆມານີ້ ຊີ້ໃຫ້ເຫັນວ່າເສດຖະກິດໂລກໄດ້ຟື້ນໂຕຄືນມາແດ່ແລ້ວກໍຕາມ ແຕ່ກໍຍັງຄົງມີ ຄວາມສ່ຽງສູງຢູ່ ທ່ານນາງ Christine Lagarde ຜູ້ອໍານວຍການກອງທຶນສາກົນກ່າວວ່າ ບໍ່ມີປະເທດໃດ ໃນບັນດາກຸ່ມ G-20 ໂຕ້ແຍ້ງຕໍ່ຄວາມຈໍາເປັນທີ່ຈະຕ້ອງຂະຫຍາຍວົງເງິນປ້ອງກັນຂຶ້ນອີກ ນີ້ ກອງທຶນສາກົນກໍາລັງຊອກຫາວົງເງິນໃນຈໍານວນ 500 ຕື້ໂດລາ ເພື່ອສົມທົບໃສ່ກັບ ຄວາມໝັ້ນໝາຍໃນຈໍານວນທີ່ສົມມາສົມຄວນຈາກຢູໂຣບ ພວກປະເທດໃນຢູໂຣບໄດ້ໃຫ້ຄໍາໝັ້ນສັນຍາທີ່ຈະໃຫ້ເງິນຈໍານວນເກືອບ 200 ຕື້ໂດລາແກ່ ກອງທຶນສາກົນຫລື IMF ແຕ່ມາຮອດປັດຈຸບັນນີ້ ພວກປະເທດອື່ນໆບໍ່ມີຄວາມເຕັມໃຈ ປານໃດທີ່ຈະໃຫ້ເງິນຕື່ມອີກ ນອກຈາກວ່າ ຢູໂຣບເພີ່ມເງິນຕົນເອງຕື່ມໃສ່ກອງທຶນຊ່ອຍກູ້ ຕົນເອງ ຈໍານວນ 660 ຕື້ໂດລາ ຊຶ່ງກໍານົດຈະມີຜົນບັງຄັບໃຊ້ຕັ້ງແຕ່ເດືອນກໍລະກົດປີນີ້ເປັນ ຕົ້ນໄປ ພວກປະເທດທີ່ໃຊ້ເງິນຕາຢູໂຣກໍານົດຈະທໍາການໂອ້ລົມສົນທະນາກັນ ເລື້ອງຄວາມ ແຂງແຮງຂອງແຫລ່ງເງິນຊ່ອຍກູ້ໜີ້ສິນຂອງເຂົາເຈົ້າໃນເດືອນຕໍ່ໜ້ານີ້ ທ່ານ Timothy Geithner ລັດຖະມົນຕີການເງິນສະຫະລັດກ່າວວ່າ ພວກລັດຖະມົນຕີ ການເງິນຂອງກຸ່ມ G-20 ມີກໍາລັງໃຈນໍາຄວາມຄືບໜ້າທີ່ໄດ້ດໍາເນີນມາຂອງສະຫະພາບ ຢູໂຣບ ໃນລະຫວ່າງບໍ່ເທົ່າໃດເດືອນຜ່ານມານີ້ ແຕ່ເງິນຊ່ອຍກູ້ໜີ້ສິນ ບໍ່ແມ່ນການແກ້ໄຂ ພຽງອັນດຽວ ຕໍ່ວິກິດການໜີ້ສິນນີ້